ประกาศกรมทะเบียนการค้าประกาศกรมทะเบียนการค้าเรื่องหลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิงและเงื่อนไขที่ผู้ได้รับความเห็นชอบต้องปฏิบัติพ.ศ. ๒๕๔๕------------------------ เพื่อกำหนดหลักเกณฑ์วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิงและเงื่อนไขที่ผู้ได้รับความเห็นชอบต้องปฏิบัติ อาศัยอำนาจตามความในมาตรา ๒๐ วรรคสี่แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมทะเบียนการค้าออกประกาศไว้ ดังต่อไปนี้ ข้อ๑ ประกาศนี้เรียกว่า "ประกาศกรมทะเบียนการค้า เรื่อง หลักเกณฑ์ วิธีการ และเงื่อนไขในการยื่นขอความเห็นชอบสถานที่ที่ใช้เก็บสำรองน้ำมันเชื้อเพลิงและเงื่อนไขที่ผู้ได้รับความเห็นชอบต้องปฏิบัติ พ.ศ. ๒๕๔๕" ข้อ๒ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป ข้อ๓ ผู้ค้าน้ำมันตามมาตรา ๗ ที่ประสงค์จะขอความเห็นชอบสถานที่ที่ใช้เก็บสำรองน้ำมันเชื้อเพลิง ให้ยื่นขอความเห็นชอบตามแบบ นพ. ๓๐๔ท้ายประกาศนี้ ข้อ๔ สถานที่ที่ใช้เก็บสำรองน้ำมันเชื้อเพลิง ต้องเป็นสถานที่หรือที่ ดังต่อไปนี้ (๑)เป็นคลังน้ำมันหรือเป็นสถานที่เก็บน้ำมัน ที่ (ก)มีทางสำหรับรถยนต์เข้าออกได้สะดวก (ข)มีถังเก็บน้ำมันเชื้อเพลิงที่ตั้งอยู่บนบกในลักษณะตรึงตราถาวร ซึ่งสามารถตรวจสอบปริมาณน้ำมันได้โดยสะดวก (ค)มีท่อรับจ่าย และลานจ่ายน้ำมันเชื้อเพลิง ความในวรรคหนึ่ง(ข) และ (ค) ไม่ให้ใช้บังคับในกรณีที่เป็นสถานที่ที่ใช้เก็บผลิตภัณฑ์น้ำมันหล่อลื่นที่บรรจุในภาชนะปริมาณไม่เกิน ๒๐๐ลิตร (๒)เป็นท่อส่งน้ำมันดิบในทะเลจากทุ่นหรือแท่นรับน้ำมันที่ผูกโยงติดกับพื้นใต้ทะเลมาถึงจุดรับชายฝั่งที่มีเครื่องบังคับปิดเปิดและมีจุดสำหรับการเก็บตัวอย่างน้ำมันเชื้อเพลิง (๓)เป็นท่อส่งน้ำมันเชื้อเพลิงของบริษัทที่ดำเนินการขนส่งน้ำมันเชื้อเพลิงทางท่อ (๔)เป็นเรือบรรทุกน้ำมันที่รอสูบถ่ายน้ำมันเชื้อเพลิงขึ้นเก็บในคลังน้ำมัน หรืออยู่ระหว่างเดินทางในน่านน้ำไทยเพื่อลำเลียงน้ำมันเชื้อเพลิงไปเก็บในคลังน้ำมันโดยต้องระบุท่าเรือที่จะทำการสูบถ่ายน้ำมันด้วย ข้อ๕ ในกรณีที่สถานที่ที่ขอความเห็นชอบเป็นสถานที่ที่ใช้เก็บสำรองน้ำมันเชื้อเพลิงที่ใช้ร่วมกับผู้ค้าน้ำมันรายอื่นให้ผู้ขอความเห็นชอบระบุความจุถังส่วนที่ตนจะใช้เก็บสำรองน้ำมันเชื้อเพลิงด้วย ข้อ๖ ในกรณีที่เป็นท่อส่งน้ำมันตามข้อ ๔ (๒) และ (๓) จะต้องเป็นท่อที่สามารถนำน้ำมันออกได้ไม่ว่าเวลาใดตลอดระยะเวลาที่เก็บสำรองน้ำมันในท่อดังกล่าว ข้อ๗ ในกรณีที่มีสถานที่ที่ใช้เก็บสำรองน้ำมันเชื้อเพลิงหลายแห่ง ผู้ค้าน้ำมันตามมาตรา ๗ต้องจัดทำบัญชีปริมาณน้ำมันเชื้อเพลิงคงเหลือแยกตามชนิดน้ำมันเชื้อเพลิง และแยกตามสถานที่ที่ใช้เก็บแต่ละแห่งโดยสามารถรายงานให้กรมทะเบียนการค้าทราบได้ในเวลาอันควร ข้อ๘ ในกรณีที่ได้รับความเห็นชอบสถานที่ที่ใช้เก็บสำรองน้ำมันเชื้อเพลิงอยู่แล้วและจะใช้เก็บสำรองน้ำมันเชื้อเพลิงในปีต่อไปให้ผู้ค้าน้ำมันตามมาตรา ๗ แจ้งยืนยันเป็นหนังสือก่อนถึงปีต่อไปที่จะใช้เก็บสำรองน้ำมันเชื้อเพลิง ข้อ๙ การเปลี่ยนแปลงใด ๆ เกี่ยวกับสถานที่ที่ใช้เก็บสำรองน้ำมันเชื้อเพลิงหรือการเปลี่ยนแปลงชนิดของน้ำมันเชื้อเพลิงหรือการยกเลิกสถานที่ที่ใช้เก็บสำรองน้ำมันเชื้อเพลิงที่ได้รับความเห็นชอบไว้แล้ว ให้ผู้ค้าน้ำมันตามมาตรา ๗แจ้งเป็นหนังสือต่ออธิบดีกรมทะเบียนการค้าก่อนวันที่จะเปลี่ยนแปลงหรือยกเลิก ข้อ๑๐ การยื่นขอความเห็นชอบ การยืนยัน การเปลี่ยนแปลง และการยกเลิกใด ๆ ตามประกาศนี้ ให้ยื่นหรือแจ้ง ณ สำนักน้ำมันเชื้อเพลิงกรมทะเบียนการค้า ข้อ๑๑ สถานที่ที่เก็บน้ำมันเชื้อเพลิงที่ได้รับความเห็นชอบให้เป็นสถานที่ที่ใช้เก็บสำรองน้ำมันเชื้อเพลิงอยู่ก่อนที่ประกาศนี้ใช้บังคับ ให้ถือว่าสถานที่ดังกล่าวเป็นสถานที่ที่ใช้เก็บสำรองน้ำมันเชื้อเพลิงที่ได้รับความเห็นชอบแล้วตามประกาศนี้และหากมีกรณีที่ต้องปฏิบัติให้เป็นไปตามเงื่อนไขของประกาศฉบับนี้ก็ให้ผู้ค้าน้ำมันดำเนินการให้ถูกต้องภายในกำหนดหกสิบวันนับแต่ประกาศนี้มีผลใช้บังคับ สำหรับสถานที่หรือที่ที่ได้ใช้เป็นสถานที่เก็บสำรองน้ำมันเชื้อเพลิงอยู่ก่อนแล้วและอยู่ในข่ายที่ต้องขอความเห็นชอบตามประกาศนี้ให้ผู้ค้าน้ำมันยื่นขอความเห็นชอบให้เสร็จสิ้นภายในระยะเวลาตามที่กำหนดในวรรคหนึ่ง ประกาศ ณ วันที่ ๗กุมภาพันธ์ พ.ศ. ๒๕๔๕ อรจิต สิงคาลวณิช อธิบดีกรมทะเบียนการค้า[ดูข้อมูลจากภาพกฎหมาย][รก.๒๕๔๕/พ๑๐ง/๘/๘กุมภาพันธ์ ๒๕๔๕] พรพิมล/แก้ไข ๑๔/๐๘/๔๕/ B+A (C)